মঞ্জরি (ভারতীয় গায়িকা)

মঞ্জরি (মালয়ালম: മഞ്ജരി; জন্ম ১৭ এপ্রিল ১৯৮৬) হলেন ভারতীয় নেপথ্য সঙ্গীতশিল্পী, সুরকার ও অভিনেত্রী। তিনি দুই শতাধিক তামিল ও মালয়ালম চলচ্চিত্রে এবং কয়েকটি অ্যালবামের গানে কণ্ঠ দিয়েছেন। মালয়ালম চলচ্চিত্রের গানে কণ্ঠ দিয়ে তিনি দুইবার শ্রেষ্ঠ নারী সঙ্গীতশিল্পী বিভাগে কেরল রাজ্য চলচ্চিত্র পুরস্কার অর্জন করেন। এছাড়া তিনি কন্নড় ও তেলুগু ভাষার চলচ্চিত্রের গানেও কণ্ঠ দিয়ে থাকেন। মঞ্জরি ১৯৮৬ সালের ১৭ই এপ্রিল কেরল রাজ্যের কণ্ণুর জেলার তালিপারাম্বে জন্মগ্রহণ করেন এবং মাস্কাটে বেড়ে ওঠেন। তার পিতা বাবু রাজেন্দ্রন এবং মাতা লতা। তার এক ছোট বোন রয়েছে, তার নাম মাধুরী। মঞ্জরি ওমানের ইন্ডিয়ান স্কুল আল ওয়াদি আল কবিরে পড়াশোনা করেন। তার প্রথম মঞ্চে পরিবেশনা ছিল অষ্টম শ্রেণিতে পড়া অবস্থায় কলকাতা-ভিত্তিক রক সঙ্গীতদল শিব-এর সাথে। পরিবারের কেউ সঙ্গীতের সাথে জড়িত না থাকলেও তার পিতামাতার, বিশেষ করে তার মায়ের সঙ্গীতের প্রতি প্রবল আকর্ষণ ছিল। মাস্কাটে কে জে যেসুদাস তার গান শুনে তার পিতামাতাকে তাকে শাস্ত্রীয় সংগীতের প্রশিক্ষণ প্রদানের উপদেশ দেন। মঞ্জরির সঙ্গীত ভূবনে আগমন ঘটে ইলাইয়ারাজার হাত ধরে। ২০০৪ সালে মালয়ালম গীতিকার গিরীশ পুতেনচেরি তাকে ইলাইয়ারাজার নিকট অডিশন দিতে বলেন। মঞ্জরি অডিশনে যান এবং দুই দিনে পাঁচটি গান করেন। এরপর তিনি ইলাইয়ারাজার সুরে সত্যন অন্তিকাডের অচুবিন্তে আম্মা চলচ্চিত্রে দুটি গানে কণ্ঠ দেন, তন্মধ্যে একটি কে জে যেসুদাসের সাথে "স্বসাতিন তালম" ও একটি একক গান "তামারাকুরুভিক্কু", যা একটি সেরা বিক্রয় রেকর্ডিং হয়। মঞ্জরি পণ্ডিত রমেশ জুলের নিকট হিন্দুস্তানি শাস্ত্রীয় সংগীতের তামিল নেন। ২০০৪ সাল থেকে তিনি সূর্যের ব্যানারে ভারতে ও বিশ্বজুড়ে হিন্দুস্তানি শাস্ত্রীয় সঙ্গীতের কনসার্টে গান পরিবেশন করছেন। এছাড়া মঞ্জরি গজল শিল্পী হিসেবেও খ্যাতি অর্জন করেন। তিনি মিডিয়া ওয়ান টিভিতে গজল অনুষ্ঠান খেয়াল-এ গজল পরিবেশন করেন। মঞ্জরি ২০০৪ সালে মাকাল্কু চলচ্চিত্রের "মুকিলিন মাকালে" গানে এবং ২০০৮ সালে বিলাপঙ্গলকাপ্পুরম চলচ্চিত্রের "মুল্লুলা মুরিক্কিনমেল" গানে কণ্ঠ দিয়ে দুইবার শ্রেষ্ঠ নারী সঙ্গীতশিল্পী বিভাগে কেরল রাজ্য চলচ্চিত্র পুরস্কার অর্জন করেন। ২০১৪ সালে মঞ্জরি ক্রিসেন্ডো মিউজিক থেকে তার প্রথম হিন্দি একক গান "আই আই ইয়া" প্রকাশ করেন। গানটির গীতিকার অলোক ঝা এবং সুর করেন সন্তোষ নায়ের। গানটির ভিডিও ধারণ করা হয় দুবাইয়ের বিভিন্ন স্থানে। পরের বছর তিনি মালয়ালম ভাষায় একক গান "অনুরাগম" প্রকাশ করেন, যা তিনি নিজেই সুর করেন। ভিকে প্রকাশের পরিচালনায় মুন্নারে ধারণকৃত এই গানের মিউজিক ভিডিওতেও তাকে দেখা যায়। ২০১৬ সালে তিনি উর্দু ভাষায় ও গজলে তার অবদানের জন্য ৪৪তম বার্ষিক জশন-ই-সহির উৎসবে সম্মানজনক সহির ও আদিব আন্তর্জাতিক পুরস্কার অর্জন করেন। ২০১৬ সালে এই পুরস্কার গ্রহীতার চারজনের মধ্যে তিনি একমাত্র ভারতীয় ছিলেন এবং তিনি এই পুরস্কারের ভারতীয় বিজয়ীদের মধ্যে কনিষ্ঠতম। সোমন, দীপা (৩ অক্টোবর ২০১৫)। "Singer Manjari on 'Onnum Onnum Moonnu'"। দ্য টাইমস অব ইন্ডিয়া (ইংরেজি ভাষায়)। সংগ্রহের তারিখ ৯ মার্চ ২০২০।  ইউআর, আর্য (২৬ সেপ্টেম্বর ২০১৮)। "Vijay Babu and Manjari to visit The Happiness Project"। দ্য টাইমস অব ইন্ডিয়া (ইংরেজি ভাষায়)। সংগ্রহের তারিখ ৯ মার্চ ২০২০।  "Singer Manjari gets candid about her divorce"। মনোরমা অনলাইন (ইংরেজি ভাষায়)। ৯ অক্টোবর ২০১৮। সংগ্রহের তারিখ ৯ মার্চ ২০২০।  "Bollywood can help promote ghazals: Manjari"। ফ্রি প্রেস জার্নাল (ইংরেজি ভাষায়)। ২০ মার্চ ২০১৬। সংগ্রহের তারিখ ৯ মার্চ ২০২০।  প্রদীপ, কে. (২৪ জানুয়ারি ২০০৯)। "Wedded to music"। দ্য হিন্দু। ৩ নভেম্বর ২০১২ তারিখে মূল থেকে আর্কাইভ করা। সংগ্রহের তারিখ ৯ মার্চ ২০২০।  "Noted Hindustani vocalist Manjari, The only Indian to bag the coveted Sahir and Adeeb Award 2016"। মুম্বই মেসেঞ্জার। ২০ মার্চ ২০১৬। ৬ এপ্রিল ২০১৬ তারিখে মূল থেকে আর্কাইভ করা। সংগ্রহের তারিখ ৯ মার্চ ২০২০।  "Manjari to tie the knot"। ফিল্মি বিট (ইংরেজি ভাষায়)। ৩০ জুলাই ২০০৮। সংগ্রহের তারিখ ৯ মার্চ ২০২০।  উইকিমিডিয়া কমন্সে মঞ্জরি (ভারতীয় গায়িকা) সংক্রান্ত মিডিয়া রয়েছে। ইন্টারনেট মুভি ডেটাবেজে মঞ্জরি (ইংরেজি)